Baránik, Alojz, poslanec NR SR (2019-10-16):
Ďakujem pekne za slovo. Pani prvej námestníčke by som sa chcel poďakovať, že sa v rámci svojich povinností zhosťuje tejto neľahkej úlohy za svojho šéfa, ktorý už tak či onak vždy, keď, alebo sa to stáva pravidlom, vždy, keď sa má predkladať táto správa, tak sa mu nejako priťaží. Nechcem sa teraz nejak zaoberať tým, že do akej miery je zhoršenie jeho zdravotného stavu zapríčinené touto parlamentnou udalosťou, ale spomínam si, že minulý rok, keď sa tiež podobne nedostavil, tak sa nedostavil ani na zasadnutie ústavnoprávneho výboru, a to s odôvodnením, že mal urgentné sedenie s najvyšším štátnym zástupcom Českej republiky, čo už teda zdravotný dôvod nie je. Robím z toho záver, že tam bude okrem tých zdravotných ťažkostí aj nejaký iný a možnože aj viacej reálny dôvod, pre ktorý pán generálny prokurátor sem nechce prísť. A k tomu sa teraz dostanem, čo sú tie dôvody, pre ktoré si ja myslím, že pán generálny prokurátor sem nechce prísť. Je to pán generálny prokurátor Čižnár, ktorý bol dosadený stranou SMER na svoj, na svoj post miesto riadne zvoleného generálneho prokurátora, pretože si prezident Slovenskej republiky za SMER vymyslel, ako bolo potvrdené Ústavným súdom následne, dôvody pre nevymenovanie profesora Čentéša za generálneho prokurátora. Podotýkam, že profesor Čentéš je dosiaľ stále riadne zvolený a neriadne nevymenovaný generálny prokurátor Slovenskej republiky alebo kandidát na tento post. A hneď sa dostaneme k tomu, prečo si SMER zvolil takéhoto generálneho prokurátora. Keď v roku 2006 Robert Fico a Robert Kaliňák v priamom prenose obvinili študentku Hedvigu Malinovú z trestnej činnosti, tak generálny prokurátor Trnka, Kočnerov sluha ju obžaloval alebo vzniesol proti nej, alebo začal proti nej trestné stíhanie a treba povedať, že generálny prokurátor Čižnár v roku 2016 ju obžaloval. To znamená, že generálny prokurátor Čižnár nemá toľko cti v sebe, že túto jasne zmanipulovanú a teraz ani nemusíme hovoriť, že či, či meritórne zmanipulovanú vec, ale minimálne procesne zmanipulovanú vec, pretože je jasné, že keď predseda vlády a minister vnútra idú do televízie povedať všetkým, že táto osoba je vinná, takže asi jej práva v trestnom konaní asi nebudú zachované, tak napriek tomu generálny prokurátor Čižnár obžaloval túto nevinnú osobu z trestnej činnosti ako odvetu za to, že sa opovážila povedať niečo, čo podľa všetkého bola pravda. A teraz poviem, že prečo sa k tomu vraciam. Vraciam sa k tomu preto, lebo v rozhodnom období, to znamená v roku 2018, za ktoré tu pani prvá námestníčka prišla referovať, bola Hedviga Malinová Žáková oslobodená, ale nebola oslobodená na Slovensku, pretože táto krajina nebola schopná ju oslobodiť, lebo my tu také súdy nemáme, ktoré by, ani takého prokurátora tu nemáme, generálneho, ktorý by dokázal takúto osobu oslobodiť napriek tomu, že Fico a Kaliňák povedali, že je vinná. Takého prokurátora tu my nemáme, generálneho, tak ju oslobodili súdy v Maďarskej republike. 
O tomto to celé je. A to znamená, že bývalý generálny prokurátor Trnka síce bol sluha Kočnera, ale tento generálny prokurátor je sluha SMER-u. Takéhoto človeka my tu máme. A teraz on sem pošle, pretože je zbabelec, on sem pošle svoju sympatickú prvú námestníčku, kamarátku pani Jankovskej z Trenčína, aby nám sem prišla jemným hláskom a veľmi uhladene povedať, ako všetko je v najlepšom poriadku a že keď sa nachádzajú nejaké chybičky, tak už na nich pracujeme. O tomto to celé je. Ani náznak toho, čo by generálny prokurátor naozaj mal robiť. Že má svojho námestníka, ktorého on jediný môže riešiť, ktorý napriek tomu, že v rámci jeho náplne práce je bojovať proti trestnej činnosti v oblasti legalizácie príjmov z trestnej činnosti, tak on si prinesie dvestotisíc v hotovosti do banky a nič. Generálny prokurátor okej, no tak nič. To má čo byť toto? Čo si my ostatní máme myslieť, že ako sme tu chránení? Lebo nezabúdajme, pán generálny prokurátor si vymyslel, že, že Úrad špeciálnej prokuratúry si bude obhajovať pán špeciálny prokurátor sám. Ale to nie je tak. Špeciálny prokurátor je zodpovednosť generálneho prokurátora a ten sa z nej trvale vyzúva. To, že si 61 vecí zamietol pod koberec a teraz klame, že to nebolo 61, že len 16 a vlastne všetko to bolo nejako vybavené a že prečo si atrahuje veci, ktoré mu nepatria, to už nikoho nezaujíma. Generálny prokurátor si zvykol na to, že koná len na základe toho, čo sa prevalí. My nevieme o žiadnej veci, kde by nejaká očista tejto spoločnosti, kde by nejaký reálny boj proti tým trestným veciam, ktoré nás všetkých veľmi ťažia, že by naozaj prišla z iniciatívy generálneho prokurátora. Ona vždy prichádza len ako reakcia na to, čo sa prevalí. Čiže pripomeňme si tie prípady, že ktoré tu sú. A samozrejme hovorím, ak teda sa rozhodne, že bude konať. Generálny prokurátor si zaviedol systém, kedy je tzv. báťuška generálny prokurátor. On koná vtedy, keď sa on rozhodne, že naozaj, toto už je trošku silná káva, ja teraz rozhodnem, že tú vec znovu otvoríme. Takto funguje Generálna prokuratúra, takto funguje jeho úrad. Aká je personálna politika Generálnej prokuratúry? Čo sa robí s ľuďmi, ako je Trnka, Tichý, ale aj Tomašovič napríklad, ktorý sa objavil v Threeme. A nehovoríme o Palovičovci mladšom, staršom. Keď ja som sa dotazoval na majetkové pomery prokurátorov Palovičovcov, dostal som jeden naozaj sprostý list pre právnych analfabetov, že sa to proste nedá, že nemôžu nám poskytnúť vysvetlenie k jeho majetkovým pomerom, hoci všetci vieme, že si kúpili, najprv starší, potom previedol na mladšieho, byt za 400-tisíc v hotovosti na Floride. Ako kde, z prokurátorského platu dvetisíc alebo koľko, alebo tritisíc alebo nech štyritisíc mesačne, kde by na to nabral chlapec? Toto nie sú ľudia, ktorí prišli z advokácie alebo z nejakého podnikateľského sveta iného, že by si mohli dovoliť, mohli dovoliť takúto nehnuteľnosť, ešte k tomu v cudzine. Ale proste sa to kryje. A prečo sa to kryje? Pretože ruka ruku myje. Prečo Čižnár, prečo Čižnárovi trvá, kolega Dostál veľmi milosrdne povedal, že štyridsať dní. Nie, to netrvalo štyridsať dní. Jednoducho tam od januára bola tá žiadosť o zbavenie mlčanlivosti. To znamená, že tá žiadosť tam bola, tá žiadosť tam bola, no, keď povieme, že od prvého, 1. augusta, dobre. Ale čo na tom trvá dva mesiace, aby sa tá žiadosť vybavila? Pretože aj ten čas, kedy sa akože tá žiadosť, že keby mala nejaké formálne zrejme nedostatky, sa vrátila a ten čas sa nepočíta? Že akože potrebujeme ďalších štyridsať dní rozmýšľať nad tým? Nie. Celé je to zariadené na to, aby sa ohlupovala verejnosť, že sa to nedalo urobiť skorej. Pričom tu sa jedná o veci, ktoré sa dajú vybaviť nieže za dni, to sa dá vybaviť za minúty. Proste sa to zváži a okamžite sa tá povinnosť mlčanlivosti zruší, pretože to je vo verejnom záujme. To je jednoduché ako facka. Na to netreba žiadnych štyridsať dní, ani štyridsať minút, podľa mňa, štyri minúty sú na to potrebné. Ak vôbec pripustíme, že inštitút zbavovania mlčanlivosti v takýchto situáciách je vôbec potrebný. Načo taká sprostosť je? Ja vám poviem, že na čo je tá sprostosť. Na to, aby sa, ak na to príde, aby sa veci dali zdržovať, aby sa dalo zametať pod koberec, aby sa to nejako rozptýlilo, dokiaľ sa stratí pozornosť a začne sa verejnosť venovať nejakému inému problému. Toto sú všetko systémy, ktoré sú zamerané na zbavenie zodpovednosti ľudí v prokuratúre a okolo prokuratúry, ktoré sú zavedené na to, aby prokurátori si mohli robiť, čo chcú. A že si robia, čo chcú, to všetci veľmi dobre vieme, že je zločinnosť, je úplne v šialených, v šialených pomeroch. To je úplne šialené, že si tu určití ľudia robia úplne, čo chcú a Generálna prokuratúra rieši sprostosti. To sú a okrem toho si tam držia takých ľudí, ako je, ako je Šufliarsky a Vanek, ktorý, ktorý tu sa rozohňoval, keď sem prišiel miesto generálneho prokurátora reagovať na to, čo on nazýval moje útoky, tak hovoril o tom, že čo tí mladí prokurátori, čo, to sú tiež všetko komunisti a kriváci? No je to tak, že áno. Tí mladí sú aj možno slušní, aj možno vzdelaní, ale nič nezmôžu, pretože tu máme Generálnu prokuratúru sovietskeho typu a mne je to jedno, že čo pán generálny prokurátor sa vzpiera, keď mu toto poviem. Jednoducho je to prokuratúra, kde on, keď niečo povie, alebo keď niečo chce, tak nikto sa mu nevzoprie, pretože ak by sa náhodou vzoprel, tak on síce, ak aj právne nástroje na to nemá, on má na to faktické nástroje, aby toho človeka zničil. A všetci to vedia, všetci to vedia, že najmä na špeciálnej prokuratúre to takto funguje, kde tí mladí prokurátori sa boja niečo urobiť, pretože tam majú veľké platy, majú hypotéky, majú rodiny a boja sa ísť proti námestníkovi generálneho prokurátora, ktorý ho tam drží alebo niekto ho tam drží a proste sklopia uši a držia krok. Bolo tu povedané viacero ťažkých nezmyslov pani prvou námestníčkou, ktoré majú jediný účel, oblafnúť nás, oblbnúť a vec akosi dostať do úzadia, aby sa zase na to zabudlo a tým pádom už pán generálny prokurátor je von z obliga, pretože už nebude mať povinnosť sa tu znovu objavovať, s výnimkou prípadne nejakých výnimočných okolností, ktoré ovšem môžu nastať, ktovie. Tak je mi to jasné, že to bolo takto vymyslené. 
A jeden z tých nezmyslov je tvrdená zásada ne bis in idem, čiže nie dvakrát v tej istej veci. Ale čo nie je dvakrát v tej istej veci? No nie konanie, ale rozhodnutie. Čiže aj keby sme odhliadli od toho, čo správne uviedol Ondrej Dostál, že už je na sofistikácii Generálnej prokuratúry, aby viedla disciplinárne konanie tak, aby to takpovediac nezavadzalo tomu trestnému konaniu. Predpokladám, že keď ste takí vzdelaní a rozumiete svojmu remeslu, tak toto by ste ľahko zvládli. Ale aj keby nie, predsa tu sa hovorí o, že nie dvakrát rozhodnutie v tej istej veci. A to hovorím, ešte podotýkam, právoplatné rozhodnutie v tej istej veci. Čiže ďalšia trápna, hnusná výhovorka, ktorej jediným účelom je vec odtlačiť, dúfať, že sa na to zabudne, že pozornosť sa upriami na niečo iné a ďalší rok prebehne, nič sa nestalo. O tomto to celé je. Ďalej tu bolo spomenuté také niečo, že vyšetrovateľ nekoná. To čo znamená, že vyšetrovateľ nekoná? Vyšetrovateľ má povinnosť konať v súlade s pokynmi prokurátora. To sme kde? Akože keď vyšetrovateľ nekoná v súlade s povinnosťami svojimi, to znamená, že sa dopúšťa trestnej činnosti. To čo má byť toto? Ako tu sa budeme na to, na to vyhovárať, že sme, že Generálna prokuratúra dokonca je nejakou obeťou alebo nejakým vazalom nejakého vyšetrovateľa? Tu budú riešiť mesiace zbavenie, zbavenie zodpovednosti, zbavenie mlčanlivosti jedného človeka? Nejdem sa vracať k tým veciam, ktoré tu už boli povedané, ako Čistý deň a tak. To je typický, Čistý deň je typická smerácka kauza, v ktorej boli smeráci naložení a vieme, tušíme, že prečo. Ja som to aj povedal a samozrejme dokonca, dokonca pán predsedajúci tu sa veľmi svojich koaličných kolegov zastal. Ale raz sa na to príde. A je jasné, že Generálna prokuratúra ani v takejto špinavosti si nedokázala a generálny prokurátor si nedokázal zachovať nejakú tvár a nakresliť hrubú čiaru a povedať, tak toto už nie, milí páni, nie. Generálny prokurátor strany SMER pán Čižnár je to, čo je. On je, on tu pracuje pre SMER a prípadne pre jeho koalíciu a pre nič iné. Všetko ostatné je len kamuflovanie toho, že v skutočnosti sa takto pracuje. Kamufluje sa tu, tvári sa tu, že sa niečo robí. 
V skutočnosti sa udržiava zločinnosť, ako sa dá. Niekedy sa nedá, niekedy sa to prevalí. Ale uvedomme si jednu vec, čo by sa stalo, keby nebola Threema? Čo by sa stalo, keby nebola Kočnerova Threema? Nezabúdajme, že Kočnerova Threema vznikla len čírou náhodou. To bola úplná jednak nerozumnosť Kočnera a potom nejaké zlyhanie ľudí, ktorí preňho pracovali. Keby toho nebolo, keby toho nebolo, tak dnes by tu bol pán generálny prokurátor osobne a hovoril by nám, ako je všetko ale úplne v najlepšom poriadku. Vypočuli by sme si správu z XXIII. zjazdu Komunistickej strany Sovietskeho zväzu, že nejaké chybičky sú, ale všetky ich vyriešime. A teraz pani prvá námestníčka je možno zo mňa zúfalá, ale, lebo ona nevie, že čo by sa dalo urobiť také, aby nemusela počúvať tieto moje reči. Realita je taká, že treba vymeniť ľudí a druhá vec je, že treba zrušiť prokuratúru. Prokuratúra je mečiarovsko-komunistický výmysel, ktorý v podstate nie je nikde v civilizovanom svete. Prokuratúra je exekutívna funkcia, ktorá musí zodpovedať politicky ľudu Slovenskej republiky. Ak nie je riadne vykonávaná, podobne ako nie je riadne vykonávaná funkcia nejakého ministra, preč s ním a miesto neho niekto iný a žiadne zdržiavania, žiadne privilégiá pre prokurátorov. Nič také, že prokurátori majú mať iné, väčšie práva na to, aby mohli robiť tie svinstvá, o ktorých sa len teraz dozvedáme. Ďakujem.